text: 
  Blyindholdet i 98 oktan blyholdig benzin har hidtil hos de fleste 
  selskaber  -  inklusive Statoil  -  været på 0,15 gram pr. liter. Det
   er en maksimumgrænse, som er fastsat af myndighederne.
  
  " Men med den danske bilparks nuværende sammensætning vil det ikke 
  give problemer at nedsætte blyindholdet med en fjerdedel. Det sker ved
   at blande 25 procent blyfri benzin i den ny kvalitet, " oplyser 
  Statoils informationschef, Kai Nielsen.
  
  Texaco, der for tre uger siden sendte et nyt benzinprodukt på gaden 
  med ændrede additiver, fjernede også 25 procent af den blyholdige 
  benzin i 98 oktan benzinen.
  
  " Men vi besluttede at lade prisfaldet komme vores forhandlere 
  til gode, " siger underdirektør Jan E. Nilsson til Ritzau. Han opgør 
  prisforskellen til kun tre øre.
  
  I Shell har man ingen planer om at lade en del af den blyholdige 
  98 oktan erstatte af blyfri. Shell tøver " Ikke umiddelbart. Vi vil 
  være helt sikre på, at bilfabrikkerne garanterer for, at bilerne kan 
  tåle det, " siger informationschef Margrethe Skov. Shell måtte for 
  nogle år siden trække et produkt ud af markedet, fordi det skadede 
  en række bilmotorer.
  
  
  
  